“Papenburg Uzbekistan” Oʻzbekiston-Germaniya qoʻshma korxonasini tashkil etish chora-tadbirlari toʻgʻrisida
(resolution, 2020-09-15)

Oʻzbekiston Respublikasi Prezidentining “Avtomobil yoʻllarini qurish va ulardan foydalanish sohasida ishlarni tashkil etishning ilgʻor xorijiy uslublarini joriy etish chora-tadbirlari toʻgʻrisida” 2018-yil 27-noyabrdagi PQ-4035-son va “Oʻzbekiston Respublikasi va Germaniya Federativ Respublikasi oʻrtasida koʻp qirrali hamkorlikni yanada kengaytirish chora-tadbirlari toʻgʻrisida” 2019-yil 1-fevraldagi PQ-4145-son qarorlari ijrosini taʼminlash maqsadida Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Transport vazirligi huzuridagi Avtomobil yoʻllari qoʻmitasi (keyingi oʻrinlarda — Qoʻmita) va “GP Gunter Papenburg AG” kompaniyasi (Germaniya) oʻrtasida Oʻzbekiston Respublikasida yoʻl qurilishi uchun asfalt-beton qorishmalar, tayyor beton buyumlar ishlab chiqarish, shuningdek, Germaniya texnologiyalari va asbob-uskunalarini qoʻllagan holda, qurilish-montaj ishlarini bajarish boʻyicha masʼuliyati cheklangan jamiyat shaklidagi “Papenburg Uzbekistan” qoʻshma korxonasini (keyingi oʻrinlarda — “Papenburg Uzbekistan” MChJ) tashkil etish toʻgʻrisida bitim imzolanganligi; b) “Papenburg Uzbekistan” MChJ ustav fondi: 30 foizi — Qoʻmita tarkibidagi “Transyoʻlqurilish” DUKning Oʻzbekiston Respublikasi Markaziy bankining kursi boʻyicha oʻtkazilgan 1 714 286 yevro ekvivalentidagi pul mablagʻlari; 70 foizi — “GP Gunter Papenburg AG” (Germaniya)ning “Papenburg International GmbH” kompaniyasi bir yil davomida oʻz mablagʻlari va jalb qilingan mablagʻlar hisobidan kamida 4,0 mln yevro miqdoridagi toʻgʻridan toʻgʻri investitsiyasi hisobiga shakllantirilganligi maʼlumot uchun qabul qilinsin. 2. Oʻzbekiston Respublikasi Davlat aktivlarini boshqarish agentligi bir oy muddatda “Papenburg Uzbekistan” MChJ bilan Qoʻmita tarkibidagi “Toshkent koʻpriklardan foydalanish” unitar korxonaning Toshkent shahri, Bektemir tumani, Porloq koʻchasi 14-uy manzilida joylashgan bino va inshootlari hududidan foydalanilmayotgan 8,3 ga yer maydoni va undagi bino-inshootlarni (keyingi oʻrinlarda — obyekt) “nol” xarid qiymatida sotish boʻyicha imzolangan kelishuv bitimi doirasida investitsiya va ijtimoiy majburiyatlarni belgilagan holda shartnoma tuzsin. 3. Qoʻmitaga Vazirlar Mahkamasi bilan kelishilgan holda “Papenburg Uzbekistan” MChJning Oʻzbekiston tomonidan ishtirokchisini oʻzgartirish boʻyicha jamiyat boshqaruv organiga taklif kiritish huquqi berilsin. 4. “Papenburg Uzbekistan” MChJga istisno tariqasida, asfalt-beton qorishmalar va beton buyumlar ishlab chiqarishda foydalanish maqsadida Chirchiq daryosi irmoqlari uchastkasini tozalashda qum-shagʻal materiallari qazib olish uchun Oʻzbekiston Respublikasi Favqulodda vaziyatlar vazirligi huzuridagi “Xavfsiz daryo” davlat unitar korxonasi bilan (Toshqinga qarshi Hukumat komissiyasining bayonnomasi bilan tasdiqlangan) toʻgʻridan toʻgʻri shartnoma tuzsin. 41.Oʻzbekiston Respublikasi Geologiya va mineral resurslar davlat qoʻmitasi, Ekologiya va atrof muhitni muhofaza qilish davlat qoʻmitasi va Toshkent viloyat xokimligi ikki hafta muddatda qurilish ishlarida sifatli va arzon inert materiallarini ishlab chiqarish maqsadida Chirchiq (1989) qum-shagʻal aralashmasi konida joylashgan “Xoʻkiz orol” hududidagi Xalqaro quyosh energiyasi institutining tajriba laboratoriyasiga tegishli 20 gektar yer maydonini “Papenburg Uzbekistan” MChJga ajratsin xamda yer qaʼridan foydalanish uchun tegishli litsenziya rasmiylashtirsin. 5. Oʻzbekiston Respublikasi Tashqi ishlar vazirligi Qoʻmitaning buyurtmanomalariga binoan loyihani amalga oshirish doirasida Oʻzbekiston Respublikasiga jalb kilinadigan xorijiy mutaxassislarga, shuningdek, ularning oila aʼzolariga (eri/xotini va voyaga yetmagan bolalariga) kirish vizalarini rasmiylashtirsin. 6. Oʻzbekiston Respublikasi Ichki ishlar vazirligi Qoʻmitaning buyurtmanomalariga binoan xorijiy mutaxassislar va ularning oila aʼzolariga koʻp martalik vizalar berilishi va muddati uzaytirilishini, shuningdek, ular vaqtincha roʻyxatga olinishini taʼminlasin. 7. Oʻzbekiston Respublikasi Bandlik va mehnat munosabatlari vazirligi “Papenburg Uzbekistan” MChJ buyurtmanomalariga binoan xorijdan (Oʻzbekiston Respublikasi fuqarolari orasida boʻlmagan) ishchi kuchini Oʻzbekiston Respublikasiga jalb qilishga ruxsatnomalar berilishini (uzaytirilishini), shuningdek, xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqi uchun tasdiqnomalar bersin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov zimmasiga yuklansin.